b'\n_START_ARTICLE_\nMal, S\xc4\x83laj\n_START_SECTION_\nA\xc8\x99ezare\n_START_PARAGRAPH_\nMalul se intinde pe toata partea estic\xc4\x83 a comunei S\xc3\xa2g, \xc3\xaenvecin\xc3\xa2ndu-se cu satul Cizer pe partea de est, cu satul Ban spre nord, S\xc3\xa2rbi spre apus \xc8\x99i Tusa spre sud. A\xc8\x99ezarea este accesibil\xc4\x83 pe un drum asfaltat ce se desprinde din cel jude\xc8\x9bean \xc3\xaen localitatea S\xc3\xa2g. Drumul jude\xc8\x9bean se leag\xc4\x83 la drumul european E60 \xc3\xaen localitatea Ciucea. \xc3\x8en urma datelor recens\xc4\x83m\xc3\xa2ntului din 2002 \xc3\xaen Mal tr\xc4\x83iau 1162 de locuitori, care sunt majoritatea de na\xc8\x9bionalitate rom\xc3\xa2n\xc4\x83, religia ortodox\xc4\x83 fiind \xc8\x99i ea majoritar\xc4\x83. \xc3\x8en marginea satului exist\xc4\x83 o comunitate numeroas\xc4\x83 de rromi, care formeaz\xc4\x83 un c\xc4\x83tun distinct, cunoscut sub numele de Mal 2._NEWLINE_Relieful zonei este deluros \xc8\x99i adesea \xc3\xaemp\xc4\x83durit, cu peisaje frumoase, tipice unei zone neexploatate industrial, factorii majori poluan\xc8\x9bi fiind inexisten\xc8\x9bi. Dealtfel exploatarea agricol\xc4\x83 mecanizat\xc4\x83 nu a fost de o intensitate deosebit\xc4\x83, din cele cinci sate ale comunei doar dou\xc4\x83 (S\xc3\xa2g \xc8\x99i Fize\xc8\x99) fiind colectivizate p\xc3\xa2n\xc4\x83 \xc3\xaen anul 1989. Locurile sunt indicate iubitorilor de natur\xc4\x83 \xc8\x99i c\xc4\x83l\xc4\x83torii, de pecuit \xc8\x99i de v\xc3\xa2nat, oferind peisaje deosebite \xc3\xaen toate anotimpurile anului. Aici se produce o b\xc4\x83utur\xc4\x83 foarte vestit\xc4\x83 specific\xc4\x83 locului: "p\xc4\x83linca de prune", un produs deosebit, care reprezint\xc4\x83 jude\xc8\x9bul S\xc4\x83laj \xc3\xaen Rom\xc3\xa2nia, satul Mal fiind printre produc\xc4\x83torii reprezentativi dac\xc4\x83 nu cel mai reprezentativ al m\xc4\x83rcii originale din jude\xc8\x9b.\n_START_SECTION_\nIstoric\n_START_PARAGRAPH_\nCea mai veche atestare a a\xc8\x99ez\xc4\x83rii este din anul 1454. Satul a fost de-a lungul timpului proprietatea familiilor de magna\xc8\x9bi B\xc3\xa1nffi \xc8\x99i B\xc3\xa1thori. La 1594 locuitorii din Mal erau condu\xc8\x99i de crainicul Luca Ignat, subordonat voievodului \xc8\x9binutului Pecei. La fel ca \xc3\xaen toate satele din \xc3\xaemprejurimi, locuitorii de aici au ie\xc8\x99it de sub iob\xc4\x83gie \xc3\xaen anul 1850. Locuitorii din Mal i-au sprijinit pe rom\xc3\xa2nii din Regat \xc3\xaen timpul r\xc4\x83zboiului de independen\xc8\x9b\xc4\x83 prin dona\xc8\x9bii f\xc4\x83cute Societ\xc4\x83\xc8\x9bii Crucii Ro\xc8\x99ii Rom\xc3\xa2ne. \xc3\x8en perioada comunist\xc4\x83, satul a fost ocolit de colectivizarea for\xc8\x9bat\xc4\x83.\n_START_SECTION_\nPersonalit\xc4\x83\xc8\x9bi\n_START_PARAGRAPH_\nFlorian M\xc4\x83rcu\xc8\x99, din familia M\xc4\x83rcu\xc8\x99e\xc8\x99tilor, a fost vicecomite al Crasnei \xc3\xaentre anii 1862-1865 \xc8\x99i unul dintre frunta\xc8\x99ii politici ai rom\xc3\xa2nilor s\xc4\x83l\xc4\x83jeni \xc3\xaen perioada de emancipare na\xc8\x9bional\xc4\x83 de dup\xc4\x83 1848.'